
Prezentare

În zorii timpurilor, doi adversari antici se luptau pentru controlul Pământului. Un singur bărbat s-a înălțat, pe atunci, de-a dreapta oamenilor. Un soldat al cărui nume ni-l amintim încă și astăzi...

Doborât pe Pământ fără a avea vreo amintire din trecut, Colonelul Forţelor Speciale Angelice, Mikhail Mannuki’ili, nu are altă alegere decât să se integreze în satul Ninsiannei. Dar fiul Căpeteniei, Jamin, este hotărât să îl alunge. Atunci când cunoştinţele sale legate de tehnologie se dovedesc a fi inutile într-o cultură din Epoca de piatră, Mikhail este confruntat cu o alegere dificilă: să îşi încheie misiunea? Sau să rămână în Assur, cu Ninsianna?

Cât despre Ninsianna, ultimul lucru pe care şi-l doreşte este să se întoarcă în Assur. Atunci când încetează să mai primească viziuni, însă, tatăl ei insistă că el ar fi Alesul- până la urmă, ea este doar o femeie! Cea-Care-Este i-a promis o fărâmă din Rai. Dacă Mikhail nu îşi poate aminti cum să ajungă acolo, atunci ţine de ea să descopere semnificaţia profeţiei.

Între timp, în ceruri, Lucifer face o înţelegere cu Shay’tan. Această înţelegere va sfârşi prin a provoca un război galactic, purtat chiar până la porţile Assurului.

Epopeea „Sabia Zeilor” continuă în volumul al II-lea: Aici nu e loc pentru îngeri căzuţi.

.

Această carte NU este o creaţie cu caracter religios!


Dedicație

Dedic această carte tuturor femeilor și bărbaților bravi care slujesc în forțele armate. Vouă vă dedic cel mai mare, cel mai puternic super-erou care a călcat vreodată pe pământ. Arhanghelul Mihail. Un soldat... ca voi.

Sunteți asemenea vântului care ne poartă aripile. Mulțumim!

O notă despre timp...

Toate faptele din acest roman se petrec cronologic sau concomitent. Orice abatere este specificată - “în urmă cu trei ore” sau “în prezent”. Deoarece povestea este relatată din punctul de vedere al unor personaje diferite, unele evenimente se pot suprapune temporal pentru a oferi cititorului o privire de ansamblu asupra acțiunii. Chiar și așa, de obicei, principiul cronologic este respectat.

Alianța Galactică și Imperiul Sata’anic deopotrivă măsoară scurgerea timpului prin raportarea la ziua în care Împăratul Etern a semnat acordul conform căruia Calea Lactee se diviza în două imperii (adică în urmă cu 152.000+ ani). D.Î. înseamnă “După Împărați”. Punctul zecimal notat după an marchează luna, adică 02 = februarie. Toate datele Galactice Standard corespund timpului de pe Pământ, dacă nu se menționează altfel.

.

152,323.02 = 2 februarie 3390 î.H.


O notă despre limbaj…

Vechea limbă sumeriană a dispărut în jurul anului 2000 î. Hr. Deși cărturarii pot traduce antica limbă cuneiformă și pot ghici gramatica luând drept reper limbi proto-indo-europene precum lituaniana, nu știm cu exactitate cum suna limba sumeriană. Spre deosebire de limba egipteană antică, păstrată din fericire în unele rugăciuni ale Bisericii Ortodoxe Coptă, ultima slujbă ținută în sumeriana antică a avut loc în jurul anului 1000 î. Hr.

Am preferat, deci, ca personajele să vorbească într-un limbaj simplu, decât să risc să sune ca o interpretare penibilă a lui Shakespeare.


VOLUMUL II: 
Aici nu e loc pentru îngeri căzuţi

Iar de va reuși vreodat’ din foc să mai renască

Și hrana neîndoielnic îndată și-o va cere,

O brav’ Aleasă Cea-Care-Este va numi,

A revenirii veste în lume spre a răspândi.


Capitolul 1

Data Galactică Standard: 152,323.05 D.Î.

Orbita Pământului: S.M.M. Peykaap

Locotenent Apausha

Lt. APAUSHA

Decolarea era întotdeauna o experienţă fascinantă, care îi făcea inima să bată nebuneşte. Era asemenea unui vot de încredere- mărturie a faptului că zeul veghea asupra trupurilor lor fragile și muritoare, mai ales la bordul unei nave clasa Algol, care nu era nimic mai mult decât un uriaş spaţiu de depozitare şi dispunea de energia unui întreg quasar.[1]

Locotenentul Apausha porni cel de-al doilea motor cu impulsuri. Capetele li se izbiră de tetiere, în timp ce forţa gravitaţională G le împingea trupurile spre scaune.

- Aahh! mârâi el dezvelindu-şi colţii.

Nava se clătină pentru ceea ce păru a fi o eternitate: în realitate, era vorba despre 8 minute şi jumătate, de-a lungul cărora fiecare secundă se anunţa a fi, poate, ultima din viaţa lor. În cele din urmă, tremurul se linişti și deveni aproape imperceptibil.

- Mezosfera liberă, domnule, strigă Specialistul Wajid, copilotul, încercând să acopere zgomotul motoarelor subluminice.

- Câţi kilometri mai avem până la termosferă? întrebă locotenentul.

- 175.

Apausha privi peste umăr către a treia şopârlă din echipaj – Specialistul Hanuud, responsabil de semnale radio şi sisteme de navigaţie.

 Asigură-te că Jamaran nu ne confundă cu vreun inamic.

Toate cele trei şopârle îşi îndreptară privirile pline de stres către nava de luptă Sata’anică ce orbita deasupra lor, asemenea unui dragon gri şi gelos care își apără comoara.

Hanuud se chinuia să stabilească legătura în căşti:

- Jamaran, Jamaran, răsună vocea lui tremurătoare ca cea a unui pui. Aici nava Peykaap, din Flota Comercială Sata’anică. Am părăsit mezosfera. Repet: am părăsit mezosfera. Care sunt ordinele dumneavoastră?

O voce slabă răzbătu prin boxe:

- Te vedem, Peykaap. Decolare autorizată.

Apausha expiră uşurat; până în acea clipă, nici nu îşi dăduse seama, de fapt, că îşi ţinea respiraţia. Răspunsul era mult mai prietenos decât cel pe care îl oferise nava Jamaran atunci când îi alungase din ascunzătoarea lor, aflată în spatele satelitului acestei planete. Locotenentul se răsuci spre copilotul său, Specialistul Wajid:

- Pune în funcţiune hipermotoarele. Scoate-ne de aici imediat ce ieşim din exosferă.

- Înţeles, domnule!

Copilotul cu gât gros începu să treacă în revistă elementele de pe lista post-lansare. În ciuda lentorii şi a echilibrului perfect – care în mod normal constituiau un punct slab pentru oricine conducea operaţiuni secrete pentru armata comercială privată a lui Ba’al Zebub – Wajid le salvase cozile în numeroase ocazii graţie grijii sale.

Apausha se întoarse către navigatorul de la bord.

- Calculează saltul.

- Da, domnule! răspunse Hanuud, iar râtul său îngust se transformă într-un rânjet. Domnule, mergem acasă!

Hanuud începu să dicteze planurile de zbor către calculator în timp ce Wajid apăsa conştiincios zeci de butoane manuale. Spre deosebire de cele electronice, care se ardeau atunci când erau supuse unui impuls electromagnetic, aceste întrerupătoare manuale puteau fi resetate.

Aşa îl prinseseră cei din Alianţă pe tatăl său...

- Credeţi că Lordul Ba’al Zebub ne va răsplăti cu soţii? întrebă Wajid.

Apausha privi către zona de depozitare, care era plină până la refuz cu toate tipurile de plante şi animale care ar putea fi pe placul unui dragon lacom. Strânsă bine pe scaunul ei, femeia pământeană cu pielea ca de abanos – piesa centrală a Generalului Hudhafah – stătea sedată puternic, înfăşurată cu mai multe pături şi perne.

- Dacă va face asta, răspunse locotenentul în cele din urmă, nu va fi o răsplată.

- Ce vreţi să spuneţi, domnule? întrebă Wajid.

- Va face asta numai ca să ne determine să ne ţinem râturile închise, replică Apausha ridicând cheia de comandă pe care o primise de la general. Astfel, cu toţii am avea ceva de pierdut.

Locotenentul înclină nava Peykaap pentru a se bucura pentru ultima dată de priveliştea planetei albastre care se rotea liniştită în jurul unui soare galben obişnuit, fără să ştie că era pe punctul de a deveni carne de tun într-un război galactic.

- În regulă, Peykaap, ordonă Jamaran. Aveţi autorizaţie pentru lansare. Timp estimativ de sosire pe Hades-6, cinci săptămâni. Fie ca Shay’tan să vă îndrume spre casă!

Toţi cei trei membrii ai echipajului îşi atinseră fruntea, râtul şi inima cu ghearele:

- Lăudat fie Shaytan!

Cu o străfulgerare, Peykaap dispăru.


Capitolul 2

Mai – 3,390 î.Hr.

Pământ: Satul Assur

Colonel Mikhail Mannuki'ili

MIKHAIL

Praful de ocru se răspândea în împrejurimile deşertice interminabile, la fel de dezolate şi pustii ca mintea lui. Izvoare de mult secate împărţeau deşertul în zone de întuneric şi lumină, creând iluzia unor pătrate care alternau pe sol. Cu fiecare pas, destinul îl purta mai departe, ca şi cum un zeu antic îl folosea drept pion pe tabla sa de şah.

- Cine sunt? De ce sunt aici?

Îşi atinse plăcuţa metalică pe care o avea la gât încă de când se trezise. Aceasta scoase un sunet ascuţit şi gol, atât de reprezentativ pentru întreaga lui existenţă:

.

Colonel Mikhail Mannuki’ili

352d SOG

Flota Aeriană Angelică

A doua Alianţă Galactică

.

Numele nu evoca niciun fel de emoţie, niciun sentiment de apartenenţă, nicio licărire de recunoaştere. Numai broşa pe care o purta în dreptul inimii – arborele înscripționat cu lozinca „În lumină este ordine, iar în ordine este viaţă.” – trezea simţământul unei misiuni ce trebuia îndeplinită. Cât despre restul vieţii sale? Totul fusese şters în urma prăbuşirii, la fel cum nisipul care le acoperea urmele picioarele elimina orice dovadă a prezenţei lor în acel loc.

Privea drept înainte, căci nu voia ca frumoasa fată cu ochi bruni care mergea lângă el să îşi dea seama cât de mult îl durea să îşi abandoneze nava. Ninsianna îl scăpase din ghearele morţii, dar fiecare pas îl conducea mai departe de singurul lucru pe care îl cunoştea drept al lui.

„Ai eşuat,” îi şoptea acel simţământ al misiunii neîndeplinite.

„Nu am avut de ales.”

„Ai abandonat nava din cauza EI!”

„Tatăl ei spune că şamanii lor îmi pot spune cine SUNT!!!”

Vântul se înteţi, învăluindu-i penele maronii în acea mizerie galben-ocru. Nisipul îi pătrunse în nări, în pantaloni şi în cizme, iar rafalele laterale creară un adevărat vârtej. Mikhail îşi umflă aripile pentru a o proteja pe Ninsianna din calea micii tornade.

- Aaah!

Fata se smuci înlături, tremurând ca o madra[2] înspăimântată. Capra se trase în faţă, aproape trântind-o în nisip.

- Scuze, murmură Mikhail.

Îşi strânse aripile la spate, lăsând-o pe Ninsianna din nou pradă rafalelor nemiloase ale vântului deşertic. Aceasta îşi coborî mâna pe care o ridicase pentru a-şi proteja gâtul.

- Am crezut că e o albină, minţi ea.

Întinse către el degetele tremurânde; o femeie plină de compasiune care se împrietenise cu un prădător rănit. Pretindea că nu îi era teamă, dar indiferent de cât de mult încerca să şteargă sângele de pe tăişul sabiei, Mikhail nu o putea face să uite că era capabil să ucidă în moduri de-a dreptul sălbatice.

„Eşti un asasin!”

„Nu, nu sunt. Ei m-au atacat pe mine!”

„Nici măcar nu îţi aminteşti să îi fi omorât! Cum poţi să spui că a fost justificat?”

Mikhail îşi îndesă mâinile în buzunarele pantalonilor de uniformă, tresărind în momentul în care degetele îi atinseră rana de la coapsă, provocată de suliţa unui războinic. Continuă să meargă în linişte, în timp ce mintea îi rătăcea temătoare. Aveau şamanii să îl ajute să îşi găsească într-adevăr oamenii? Sau aveau să se comporte la fel de iraţional ca bărbaţii care îşi găsiseră moartea lângă nava lui?

Capra behăi şi trase de sfoara cu care era legată. Mikhail se opri, umflându-şi aripile.

- Miros apă.

Buzele Ninsiannei se arcuiră într-un zâmbet copleşitor. Mikhail fu cuprins de o trăire aparte, de parcă soarele tocmai ar fi răsărit în acest univers întunecat şi izolat.

- Ţi-am spus eu că vom ajunge în sat astăzi! zise fata.

Pământul devenea din ce în ce mai neted sub picioarele lor. Aerul era, la rândul său, din ce în ce mai bogat, dominat de aroma fertilităţii. În depărtare, un fluviu asemenea unui colier albastru, strălucitor, îşi croia drum prin deşert, umflat de zăpada topită pe munţii de pe alte meleaguri. De o parte şi de alta a sa se înălţa vegetaţie luxuriantă, de un verde smarald.

- Uite, arătă Ninsianna. Acela e fluviul Hiddekel [3]

Pe malul fluviului se întrezăreau mai multe case care alcătuiau un inel perfect, cu pereţi impenetrabili. Judecând după modul în care Ninsianna descrisese satul, Assur căpătase aura unui adevărat oraş de poveste, mult superior aşezării de case de chirpici care se desfăta sub soare în fața ochilor lui.

- Haide, o îndemnă Mikhail, grăbind pasul. I-am promis tatălui tău că te aduc acasă în siguranţă.

Fata smuci sfoara cu care era legată capra pentru a o obliga să ţină ritmul rapid impus de Mikhail. Deodată, liniştea fu străbătută de avertismentul unui corn cu glas adânc:

„Păzea! Păzea! Păzea!”

Angelicul privi peste umăr pentru a se asigura că nu erau urmăriţi de Hailifieni. Nu îi urmărea nimeni. Se părea că satul se alarma din cauza lui.

Se opri la câteva sute de metri de zid; chiar la limita razei de acţiune a suliţelor. Zidul era atât de înalt încât ar fi fost nevoie ca cinci bărbaţi să se înalţe unul pe umerii celuilalt pentru a ajunge în vârf.

„Pentru tine ar fi nevoie doar de o scurtă bătaie din aripi...”

„Dacă aripa mea nu ar fi ruptă.”

„Păcat că nu ţi-ai adus un cârlig pentru căţărat...”

Pentru prima dată era de acord cu propriul subconştient.

Ninsianna arătă către porţile uriaşe de lemn care le blocau trecerea.

- Bunicul meu a supravegheat construcţia acestei intrări, spuse ea cu mândrie. Obișnuia să spună că niciun inamic nu ar putea să o străpungă.

- Bunicul tău era... era innealtói, ăă…

Mikhail se chinuia să găsească o traducere potrivită:

- Era un bărbat care construia lucruri?

- Nu, replică Ninsianna indignată. Bunicul meu era şaman. Unul chiar mai bun decât tata.

Sprâncenele Angelicului se arcuiră în semn de neîncredere:

- Bunicul tău a ridicat poarta asta folosindu-se de magie?

- Behnam a făcut-o, răspunse fata. Dar s-a folosit de planurile care i s-au arătat bunicului într-o viziune.

Mikhail analiză construcţia, asimilând fiecare detaliu. În ciuda pierderii de memorie, cunoaşterea instinctivă a metodelor tactice de apărare nu îl părăsise:

- Pare să fie bine ancorată în ziduri, zise el indicând cele două trunchiuri uriaşe de copac care fuseseră ataşate la pereţii caselor adiacente. Dar nu ar rezista la asta...

Arătă spre arma cu impulsuri, aşezată în siguranţă la brâu.

- Magia bunicului meu ar rezista înaintea a orice, replică Ninsianna tăios.

- Magia nu se poate compara cu o armă cu plasmă.

Cu coada ochiului, Mikhail întrezări o sclipire ciudată. Îşi înclină capul, ţinând o aripă ridicată. Aripa frântă se pleoşti ca o madra cu urechi blege. Angelicul încerca să sape adânc în subconştient după o anume amintire.

- Am mai văzut o astfel de poartă, murmură trasând contururile în aer şi luptându-se să recupereze o amintire pe care nu o putea vedea, dar despre care ştia că o simţise. Mai mare decât asta. Cu un copac gravat. Cred că era aurit?...

- Ai văzut poarta spre Rai?

Angelicul lovi uşor locul în care Ninsianna îi prinsese copcile pe scalp.

- Îmi amintesc doar o poartă, zise el. Nimic altceva.

Expresia fetei era dezamăgită. O fascina gândul că Mikhail era căzut din ceruri. Dar pentru el, aceasta nu era decât o poartă.

Câteva voci înfundate le atraseră atenţia spre zona superioară a zidului. Cu toate că străjerii rămâneau ascunşi, Mikhail putea detecta prezenţa a aproximativ două duzini de bărbaţi.

- Mă tem că tatăl tău nu a clarificat situaţia cu Căpetenia, spuse el.

- Este doar o măsură de precauţie, răspunse Ninsianna. Jamin i-a umplut capul cu minciuni.

Angelicul privi în jos către ea, această femeie fragilă căreia îi datora propria viaţă. Fără prezenţa ei acolo care să îl distragă, poate că ar fi reuşit să repare nava. Fără ca ea să fi fost acolo, având nevoie de protecţie, nu ar mai fi contat dacă ar fi luptat împotriva Halifienilor. Fără să îşi facă mereu griji pentru ea, ar fi putut să îşi încheie misiunea sau cel puţin să moară încercând.

- Mergi înăuntru, o îndemnă.

- Ai promis că vom face asta împreună.

- Am promis că te voi duce acasă!

Expresia fetei deveni frenetică.

- Nu! insistă ea apucându-l de braţ. Cum rămâne cu şamanii? Nu vrei să ştii despre oamenii tăi?

- Ninsianna, o linişti el cu blândeţe. Asta este casa ta.

Cuvintele îi răsunară în minte într-un mod de-a dreptul tulburător. Acasă. El nu avea nicio „acasă”. Iar dacă avea, nimănui de acolo nu îi păsase suficient de mult de el încât să îl caute.

Ochii Ninsiannei străluceau cu o nuanţă ca de cupru – era o anomalie a luminii, pe care Mikhail o observase la ea de fiecare dată când se enerva. Fata se răsuci spre poartă şi agită un deget în sus, spre santinele:

- Eu sunt Ninsianna, nepoată a lui Lugalbanda, strigă ea. De ce nu mi se permite accesul prin poarta bunicului meu?

Un bărbat cu pielea negricioasă, pe care Mikhail îl recunoştea de la prima confruntare pe care o avusese cu Jamin, trase cu ochiul peste marginea acoperişului.

- Pentru că aduci un duşman la poarta noastră, răspunse acesta.

- Ştii că nu e adevărat! replică Ninsianna. Siamek, erai acolo! Mikhail a atacat abia după ce Jamin a încercat să mă înece!

O lungă tăcere se aşternu în timp ce vocile din spatele zidului îşi transmiteau mesaje şoptite încolo şi încoace. Siamek reveni la marginea acoperişului.

- Tu poţi intra, răspunse el. Dar prietenul tău trebuie să plece.

Mikhail atinse umărul fetei:

- Ninsianna, i se adresă acesta. Mergi înăuntru. Te rog!

Ea însă îşi îndreptă bărbia hotărâtă.

- Atunci când am avut nevoie de adăpost, tu mi l-ai oferit. Acum tu ai nevoie de adăpost pentru că Jamin a adus necazuri asupra bărcii tale cereşti.

Se răsuci înapoi spre poartă şi îşi înălţă mâinile în aer:

- Atunci transmite-i Căpeteniei că voi ridica vraja pe care bunicul meu a folosit-o pentru a proteja aceste ziduri!

Un hohot general de râs se răspândi printre bărbaţi, care începură să o imite cu răutate de la adăpostul porţilor.

- Hai, dă-i înainte! o tachinară ei. Femeile nu pot face vrăji!

Ninsianna începu să intoneze o invocaţie cu voce gravă.

Vântul se înteţi. Părul ei se unduia purtat de curent, asemenea steagului afişat de un rebel. O rază de soare se reflectă asupra zidurilor de chirpici, iar ochii Ninsiannei căpătară strălucirea aurului cel mai pur.

Mikhail simţi cum i se ridică părul de pe ceafă în timp ce vocea fetei devenea din ce în ce mai puternică, de parcă toate cuvintele sale se încărcau cu energia celui mai puternic motor intergalactic.

.

Deschide! Deschide!

Barieră a zeilor!

Ceea ce e ferecat

Eu acum dobor!

.

Ninsianna îşi îndreptă mâinile către poartă. Cu un murmur, aceasta se deschise.

- Vedeţi? strigă ea triumfătoare. Eu sunt nepoata lui Lugalbanda!

Poarta continua să se deschidă. Siamek privi în afară. Ochii lui căprui sclipeau în umbra unui hohot de râs.

- Poţi să te opreşti din a te face de râs! îi spuse acesta. Firouz a fugit la Căpetenie. A acceptat să îţi întâlnească prietenul.

Ninsianna se opri în mijlocul mişcărilor.

- Bine, răspunse ea cu o voce ascuţită.

Siamek făcu un semn către el:

- Să nu faci mişcări bruşte!

Douăzeci şi patru de războinici năvăliră în afara zidurilor, inclusiv Siamek, agitând suliţe grele. Toţi purtau kilturi şi aveau piepturile dezgolite, dezvăluind muşchii atât de bine antrenaţi pentru luptă. Mikhail îşi umflă penele şi se ghemui uşor, ţinând o mână pe arma cu impulsuri.

- Nu mă atingeţi, îi avertiză el pe bărbaţi.

Pe chipul lui Siamek se citi surprinderea.

- Vorbeşti limba noastră?

- Da, răspunse Mikhail, încercând din greu să articuleze cuvintele în mod corect. Ninsianna m-a învăţat.

- În doar trei luni?

- Vorbeşte mult, replică din nou Mikhail, arătând apoi către capră. Vorbeşte chiar şi cu animalele.

Siamek râse. Se părea că şi el cunoştea prea bine această ciudăţenie a fetei. Dar îşi ascunse cu rapiditate amuzamentul în spatele unei expresii serioase.

- Ar trebui să te dezarmez, spuse el indicând către sabie.

Mikhail clătină din cap:

- Nu atâta vreme cât încă mai respir.

Mai mulţi războinici se iviră pe acoperiş, cărând o plasă mare de peşte. Un sentiment de déjà vu străbătu trupul Angelicului. Furie dezlănţuită. Ultima dată când acest lucru se întâmplase, îşi pierduse controlul asupra propriei conştiinţe şi omorâse optsprezece oameni.

Un sentiment de răceală îi cuprinse limba. Ochii bruni ai Ninsiannei erau stăpâniţi de teroare.

- Nu îi răni, şopti ea cu glas tremurând.

Sentimentul acela de presiune se accentuă. Lumea părea să se contracte, să se închidă în jurul lui; părea ca percepea totul printr-un tunel. Făcu îndată câţiva paşi înapoi, distanţându-se de fată:

- Ar trebui să plec.

Simţi furnicături în braţ imediat ce Ninsianna îl atinse.

- Dar nu vrei să vorbeşti cu şamanii?

- Nu, răspunse Angelicul şi vocea i se pierdu treptat. „Nu dacă asta înseamnă că trebuie mai întâi să măcelăresc aceşti bărbaţi.”

Ochii fetei străluceau cu nuanţe aurii în lumina soarelui, plini de lacrimi. Mikhail simţi emoţia răspândindu-i-se prin braţ.

Singur...

O amintire răzbi la suprafaţă din subconştientul său.

Scântei sărind. Senzaţia de cădere. O frumoasă creatură de legendă, păşind chiar din lumina soarelui, cu ochii auriţi de parcă ea însăşi ar fi fost soarele.

Mikhail căută cu degetele locul în care un fragment din epavă îi zdrobise cutia toracică, înjunghiindu-l periculos de aproape de inimă. Acelaşi loc în care îşi prinsese şi agrafa cu arborele. Se refugiase atâta vreme către vid, unde nu era lumină. Dacă nu ar fi fost ea, în acel moment el ar fi fost mort.

- Mă voi întâlni cu şamanii voştri, rosti în cele din urmă, reprimându-şi sentimentul de dezolare. Dar apoi trebuie să îmi caut oamenii sau, cel puţin, să mă întorc la nava mea şi să o fac să zboare din nou.

Ninsianna aprobă din cap, poate mult prea entuziastă.

- Rămâi? zise ea cu voce tremurătoare. Ai promis că ne vei da o şansă.

Sentimentul datoriei se lupta înlăuntrul lui Mikhail cu promisiunea pe care i-o făcuse Ninsiannei de a o aduce acasă. Arătă către războinicii care îi încercuiseră cu suliţe.

- Nu am încredere în voi, rosti către Siamek. Lăsaţi-o pe Ninsianna să îmi care armele.

- Dar e femeie, răspunse Siamek.

- Da. E femeie, replică Mikhail. Deci nu ar trebui să fie o problemă, nu-i aşa?

Ochii Ninsiannei căpătară o nuanţă ameninţătoare de cupru, însă dispunea de suficientă înţelepciune încât să nu îl contrazică. Mikhail apucă arma de la şold.

- Mai întâi îi voi da sabia, zise Angelicul cu glas calm, măsurat.

- Fă-o foarte încet!

Siamek aştepta într-o poziţie fals relaxată. Judecând însă după modul în care ochii săi căprui alergau continuu către privirea lui Mikhail, precum şi după încordarea muşchilor, era evident însă că războinicul era gata să atace la cea mai mică mişcare.

Mikhail întinse sabia către Ninsianna, pentru ca aceasta să o preia. Luptătorii şopteau:

- Chiar asta e? Sabia din profeţie?

- Jamin spune că a ucis optsprezece bărbaţi cu arma aceea.

- Optsprezece bărbaţi? De unul singur?

- Immanu spune că el este Sabia zeilor.

Mână Ninsiannei tremura în momentul în care luă arma dintre degetele lui Mikhail. Îşi înfăşură cureaua în jurul taliei şi, de vreme ce nu ştia cum să folosească încheietoarea, o legă pur şi simplu cu un nod. Mikhail îşi redirecţionă degetele către arma cu impulsuri, de această dată.

- Ooooho! exclamă Siamek, îndreptându-şi suliţa către pieptul Angelicului.

Acesta reacţionă umflându-şi penele. Războinicii făcură imediat câţiva paşi înapoi, pentru a ieşi din raza de acţiune de zece metri a aripilor.

- Ninsianna nu ştie cum să scoată pistolul din suportul lui! spuse Mikhail.

- Dar eu cum ştiu că nu ai de gând să îl foloseşti? întrebă Siamek.

- M-ai văzut manevrându-l în ziua în care ai venit la nava mea cerească, răspunse Angelicul. Dacă aş fi vrut să îţi atac satul, poarta aceea nu ar mai fi încă în picioare.

Expresia lui Siamek se întunecă.

- Da, am văzut fulgerul albastru.

Bărbatul le făcu oamenilor săi să se retragă încet.

Mikhail scoase arma din teacă. Aceasta era lungă de jumătate de metru, avea mâner ajustabil, iar la putere maximă era capabilă să dărâme zidurile satului. Cu o mişcare antrenată, Angelicul scoase încărcătorul, după care îi întinse arma Ninsiannei. În timp ce războinicii se holbau miraţi la aceasta, Mikhail profită de ocazie pentru a-şi strecura încărcătorul în buzunarul din dreptul coapsei. Probabil că mai avea doar unul sau două focuri rămase, însă ultimul lucru pe care şi-l dorea era să le dea acestor fiinţe primitive un asemenea tip de armă pe mână.

- Cum rămâne cu lama ta? insistă Siamek, arătând spre cuţitul de supravieţuire din titan pe care Mikhail îl avea prins în dreptul şoldului.

- Voi păstra cuţitul, răspunse acesta. Pentru a mânca.

- Nu şi dacă vrei să ne întâlneşti Căpetenia, replică Siamek, îngustându-şi privirea. Ai putea foarte bine să fi venit ca să îl ucizi.

Ninsianna atinse braţul către Angelic:

- E procedura standard, zise ea. Nimănui nu îi este permis să vadă Căpetenia înarmat. Singura excepţie este paznicul lui personal.

Mikhail scoase şi cuţitul din suport, răscolindu-şi penele. Fără a rosti vreun cuvânt, Ninsianna îl îndesă în săculeţul ei de piele.

- Asta este tot? întrebă Siamek.

- Avem şi o capră.

Mikhail arătă spre creatura care se cuibărea sub aripile sale:

- O numesc Nemesis. Are obiceiul de a-ți mânca lucrurile în timp ce dormi.

Buzele lui Siamek tresăriră.

- De ce nu aduci chiar tu capra? spuse acesta, reuşind într-un fel sau altul să nu izbucnească în râs. Aşa îţi vei ţine mâinile undeva unde le pot vedea bine.

Mikhail apucă sfoara pe care o foloseau drept lesă.

- Hai, mormăi către mica Nemesis. Să nu îmi faci probleme!

Poarta scrâşni în timp ce santinelele o deschideau în întregime. Uşile se dădură în lături, eliberând calea spre interior...

...şi dezvăluindu-l pe Jamin, care aştepta pe alee.

Colonel Mikhail Mannuki’ili

MIKHAIL

Mikhail se aplecă, pregătit să îşi ia zborul, însă aripa încă nevindecată reacţionă îndată, răspândind o durere îngrozitoare în muşchii săi axilari.

- Luaţi armele! strigă Jamin.

Războinicii năvăliră între Angelic şi Ninsianna. Capra behăi speriată. Mikhail îşi întinse mâna către arma cu impulsuri care ar fi trebuit să se afle în dreptului şoldului…

…Ninsianna bâjbâi până o smulse din propria curea.

- Înapoi! urlă ea.

Deblocă apoi arma cu aceeaşi mişcare rapidă pe care o văzuse la Mikhail în fiecare dimineaţă în care acesta se antrena. Era doar o singură problemă...

...încărcătorul aproape golit era în buzunarul de la piciorul lui.

Jamin înlemni cu suliţa deasupra capului, aceasta fiind îndreptată spre adevăratul său adversar... Angelicul.

- Nu ştii cum să o foloseşti, îşi tachină tânărul fosta logodnică.

- Doar priveşte-mă! răspunse aceasta cu voce tremurândă. Băţul acesta de foc face magii deosebite!

- Femeile nu pot face vrăji!

Jamin făcu un gest către războinicii săi:

- Despărţiţi-i!

Bărbaţii îi înconjurară pe cei doi asemenea unei haite de hiene. Un bărbat scund şi slab îşi întinse suliţa între Ninsianna şi Mikhail, încercând să determine animalul mai vulnerabil – Ninsianna – să se desprindă de grup. Mikhail îşi înfoie aripile, obligând războinicii să se retragă datorită forţei incredibile, asemănătoare aceleia a unor bâte, pe care o poseda. Ninsianna se lipi de el, agitând arma cu impulsuri de la un bărbat la altul.

- Immanu a jurat că sunteţi oameni onorabili! zise Mikhail către luptători. Mi-aţi cerut să îmi predau armele şi asta am făcut!

- Onoare? scuipă nenorocitul cu ochi negri. Cum poţi vorbi despre onoare când pretinzi că nu îţi poţi aminti propriul nume?

Mikhail îşi atinse plăcuţa hexagonală, singurul indiciu în legătura cu identitatea sa.

- Îmi ştiu numele.

- Dar pe cine slujeşti? îl provocă Jamin. O armată? Un duşman? Un zeu?

Angelicul deschise gura pentru a-i răspunde fiului Căpeteniei, însă niciun cuvânt nu răzbi. Niciun cuvânt. Nicio amintire. Tot ce ştia era că făcea parte din armată Flotei Aeriene Angelice.

Un soldat al Forţelor Speciale...

Ceea ce înseamna, poate, că Jamin avea dreptate?

- Ninsianna, şopti el atingând braţul fetei. Trebuie să plec.

Doi dintre războinici se apropiară cu suliţele întinse. Siamek, care deschisese poartă, îşi înfipse degetele între buze şi fluieră asurzitor.

- Retrageţi-vă! ordonă el.

- Ai primit un ordin direct! interveni Jamin. Nu îl putem lăsa pe acest nenorocit în satul nostru!

- Nu, replică Siamek cu glas scăzut. Nu acestea au fost ordinele tatălui tău. El a spus că trebuie să ne întâlnim cu străinul şi să îl escortăm înăuntru.

Fiul Căpeteniei privi către arma care tremura în mâinile Ninsiannei: dorinţa, nevoia, foamea de a poseda o asemenea armă se citea clar în expresia lui.

- Avem nevoie de acele arme!

Cu un urlet teribil, Jamin se aruncă asupra Ninsiannei. Aceasta eliberă un strigăt ascuţit. Apăsă trăgaciul, însă nu se întâmplă nimic.

Mikhail dădu drumul sforii cu care era legată capra.

- Niii! exclamă el lovind-o pe Nemesis pe spate.

Capra se avântă înainte, forţându-l pe Jamin să se abată din drumul său. Acesta încercă să înşface arma cu impulsuri, însă nu reuşi. Ninsianna se strecură din calea lui.

Urlând asemenea unui prădător furios, Jamin îşi coborî suliţa şi ţinti drept spre el.

Timpul încetini în ritmul unei bătăi de inimă. Intuiţia şopti: „aceasta este traiectoria.”

Cu o mişcare pe care nu îşi amintea să şi-o fi amintit, Mikhail apucă instrumentul de lemn, îl trase înainte pentru a accelera inerţia fiului Căpeteniei, îl dezechilibră şi apoi îl izbi la pământ, lovindu-l cu cotul în ceafă.

Jamin se prăbuşi.

Mikhail apucă suliţa. Privi în jos către inamicul său, aproape la fel de surprins ca acesta pentru că ştiuse acea mişcare. Războinicii se retraseră, neştiind cum să lupte împotriva unei fiinţe înarmate, care avea pe deasupra şi o rază de acţiune a aripilor de douăzeci de metri.

- L-a omorât! strigă unul dintre bărbaţi.

Ninsianna îşi înghionti fostul logodnic.

- Mai vrea şi altcineva să moară? zise ea agitând arma goală cu impulsuri, de parcă ar fi fost beată.

Jamin gemu.

- Doarme numai, explică Mikhail, luptând împotriva pornirii de a-şi ucide adversarul. Dar ea, continuă acesta arătând către Ninsianna, este de-a dreptul furioasă.

Ambii se regrupară. Războinicii se mişcară odată cu ei, blocându-le orice cale de scăpare.

- Aşteptaţi! se auzi un strigăt de pe alee.

Două femei vârstnice, ambele atât de năpădite de riduri încât semănau cu nişte fructe uscate, păşiră din dreptul umbrei zidurilor. Cea mai tânără dintre ele îşi ajută sora mai bătrână să se deplaseze. Cea care vorbise se sprijinea cu greu într-un baston.

- Ce înseamnă asta? i se adresă bătrâna lui Siamek.

- Demonul înaripat a încercat să pătrundă prin zidurile noastre, răspunse acesta.

- Asta nu e ceea ce am văzut eu, răspunse femeia. I-aţi cerut să îşi predea armele, iar el a făcut-o.

- Ni s-a ordonat să îi luăm armele.

- Cine v-a dat ordinul? Căpetenia?

- Nu, replică Siamek cu o expresie nesigură. Jamin.

Bătrâna arătă spre fostul logodnic al Ninsiannei, care zăcea inconştient.

- Nu este ironic cum întotdeauna problemele încep şi se termină cu Jamin?

Cea mai tânără dintre surori îl împunse pe tânăr cu piciorul.

- Nu am mai văzut pe nimeni care să respingă o suliţă într-un asemenea mod, rosti aceasta. Şi mai ales nu împotriva unui adversar atât de priceput.

- Da, aprobă sora mai înaintată în vârstă. Dacă şi-ar fi dorit, ar fi putut să îl ucidă.

- Mă întreb ce altceva mai ştie cel înaripat, continuă sora mai tânără.

- Poate că ne-ar învăţa şi pe noi...

Cele două se opriră în faţa lui.

- Ce treabă ai cu Căpetenia noastră? vru să afle sora mai bătrână.

- Avem nevoie... începu Ninsianna.

- Linişte! replică femeia ridicând o mână. Vreau să aud de la el.

Buzele Ninsiannei se întredeschiseră, de parcă ar fi fost un peşte indignat.

- Ei bine? îl încurajă bătrâna.

Sentimentul de presiune se disipă în timp ce Mikhail privea în acei ochi căprui, inteligenţi, care răsăreau din mijlocul unui chip pe cât de ridat, pe atât de curat pentru vârsta înaintată.

- Halifienii au venit la barca mea cerească, începu Angelicul folosindu-se de expresia Ubaidă. Nu mai sunt în siguranţă acolo, aşa că Immanu mi-a cerut să îi aduc fiica înapoi acasă.

Privirea bătrânei deveni deodată extrem de alertă.

- Deci acum încerci să abaţi războiul tău cu Halifienii asupra noastră?

Aripile lui Mikhail fură străbătute de un fior de indignare.

- Nu am căutat probleme de unul singur, replică el tăios. Jamin a abătut acest război asupra mea.

Sora mai tânără îi şopti ceva celei mai în vârstă. Ambele aprobară din cap, de parcă ar fi avut exact aceleaşi gânduri în aceeaşi minte. Apoi, sora mai în vârstă arătă către Siamek.

- Suntem oameni onorabili, zise ea făcând un gest care includea toţi războinicii. Dacă i-aţi spus acestui bărbat că Ninsianna va avea grijă de armele lui, atunci asta este legea.

- Dar e femeie! ripostă Siamek.

- Şi ce dacă?

Replica femeii era acidă. Siamek nu mai rosti niciun cuvânt.

- Păziţi-l! continuă bătrâna hotărâtă. Şi pentru numele zeiţei, copilă, continuă aceasta arătând către arma din mâna Ninsiannei. Pune nebunia aceea deoparte până nu răneşti pe cineva!

Cu o expresie vinovată, fata aşeză pistolul înapoi în suportul prins de curea. Pieptul lui Mikhail fu inundat de căldură. Cu toate că nu avea nicio amintire a vreunei femei care să îl fi protejat înainte, cu siguranţă niciodată nu fusese vreuna atât de frumoasă şi de puternică.

- Hai, îl îndemnă Siamek. Să mergem la Căpetenie!

Cercul format de războinici se disipă, eliberând drumul care pornea de la poarta de intrare în sat. Ninsianna îi făcu un semn cu mâna, chemându-l. Mikhail o urmă pe alee.

Luptători cu chipuri ostile îl urmăreau de pe acoperişuri înalte de aproximativ zece metri şi late de douăzeci, având suliţele îndreptate chiar spre trupul său. Cu toate că erau construite din chirpici, zidurile păreau foarte solide. Chiar dacă un inamic ar fi reuşit într-adevăr să le penetreze în vreun fel, ar fi avut mari probleme încercând să ajungă în viaţă în celălalt capăt al acestei veritabile „cutii” de ucis.

- De ce nu ne-a acordat Căpetenia voastră o întrevedere de la bun început? întrebă Mikhail.

- Probabil că a făcut-o, răspunse Ninsianna dându-şi ochii peste cap. Dar nu ar fi prima dată când Jamin răstălmăceşte unul dintre ordinele tatălui său pentru a-şi satisface propriile capricii.

Mikhail privi în urmă, către cele două femei bătrâne care stăteau în afara porţilor.

- Parcă spuneai că toate femeile sunt tratate ca nişte animale pe aici.

- Yalda e diferită, explică fata ridicând din umeri. E membră a Tribunalului.

Un amalgam de zgomote supărătoare năvăli în urechile Angelicului în timp ce se lăsa condus de războinici printr-un adevărat labirint de case înălţate de o parte şi de alta a unei străzi înguste. Mirosuri diferite îi asaltară nările – mireasma pâinii proaspăt scoase din cuptor se amesteca în mod straniu cu duhoarea transpiraţiei umane. O femeie de vârstă mijlocie mergea pe stradă, lovind cu bastonul toţi sătenii pe care îi prindea golindu-şi oala de noapte în şanţ. Alţi săteni, îmbrăcaţi în haine ponosite, alungau copii cu ochi ca de bufniţe din calea lor. Oameni înalţi. Oameni scunzi. Oameni tineri. Oameni bătrâni. Atât de mulţi oameni! Şi aveau cu toţii aceeaşi înfăţişare oacheşă şi păr negru, exact ca Ninsianna.

Grupul coti brusc la stângă, spre o altă alee dublă, iar apoi brusc la dreapta. În această zonă, casele erau mai mari şi mai bine întreţinute. Majoritatea femeilor purtau rochii albe tip şal, ca a Ninsiannei. Prelate improvizate protejau mesele pline de legume de lumina soarelui, în timp ce câte o masă doldora de bunătăţi marca ici și colo locuinţa vreunui comerciant.

Strada se unduia lin. Toate casele aveau la parter ferestre mici, ferecate cu gratii, însă la etajele superioare, toate geamurile lăsau să pătrundă aerul deşertic. Pe acoperişuri, copiii alergau asemenea unor maimuţe, sărind de pe un acoperiş pe celălalt, bucurându-se de clădirile atât de strâns legate.

- Satul acesta este construit în formă de cerc? întrebă Mikhail.

- Zonele mai noi, răspunse Ninsianna. În regiunea veche, există locuri care seamănă mai mult cu nişte dreptunghiuri.

- Locul ăsta inchosanta, se chinui Angelicul să explice.

- Uşor de apărat?

- Da.

Ninsianna zâmbi larg:

- Bunicul meu şi tatăl Căpeteniei au făcut planuri pentru extinderea satului. Pe măsură ce populaţia a crescut, Căpetenia Kiyan şi tatăl meu au lucrat conform vechilor planuri.

Mikhail aprobă din cap, cu toate că simţea o anume ranchiună. Oricare ar fi fost părerea lui despre Jamin, trebuia să recunoască, totuşi, că tatăl lui era un conducător cu adevărat responsabil.

Războinicii satului îi conduseră spre o a treia alee după o altă curbă strânsă la stânga. Şi aceasta era la fel de uşor de apărat ca celelalte două. Trei cercuri concentrice, fiecare delimitat de o alee înconjurată de ziduri – o cutie de ucis. Câteva santinele ordonară grupului ciudat care îi urma să dispară.

Ieşiră cu toţii de pe alee, pătrunzând într-o piaţă centrală plină de oameni. Cei mai mulţi dintre aceştia erau îmbrăcaţi elegant, cu toate că ici, colo se mai arăta şi câte un băieţel slab care se agita să vândă vreun coş cu mâncare. De o parte a pieţei se înălţa o clădire impunătoare, iar în mijloc se afla un inel jos, format din pietre legate de trei butuci, care alcătuiau împreună un soi de pârghie.

- Acela este Templul Celei-Care-Este, explică Ninsianna indicând clădirea în timp ce Siamek îi conducea pe partea opusă. Iar aceea, continuă ea, este fântâna sacră a zeiţei. Avem trei la fel, dar celelalte seacă adesea în timpul verii.

- Nu puteţi să vă aprovizionaţi cu apă din fluviu?

- Am putea, însă ascunde spirite malefice. Apa din fântâna este mereu curată şi pură.

Siamek îi direcţionă spre o casă mare, cu două etaje şi o uşă ornată elegant cu plăci. În faţa acesteia se afla un paznic de vârstă mijlocie, care purta un kilt şi o capă, ambele foarte franjurate. Îmbrăcămintea nu era, totuşi, ornată în niciun fel.

- De ce v-a luat atât de mult? întrebă străjerul.

- Am avut ceva probleme la poartă, explică Siamek.

- Cu el?

- Nu. El a predat armele, exact aşa cum a ordonat Căpetenia, zise Siamek accentuând cuvântul „Căpetenie”.

Expresia paznicului deveni ironică:

- Unde e? mârâi el.

- La poartă, veni răspunsul prompt.

Străjerul pufni. Niciunul dintre războinici nu menţionă că Mikhail tocmai îl doborâse pe Jamin, lăsându-l inconştient.

Paznicul îl analiză pe Angelic cu o privire ostilă:

- Numele meu este Kiaresh. Înainte de a intra, trebuie să mă asigur că nu mai ai nicio armă.

Mikhail privi către luptătorii care îl înconjurau. Ninsianna strânse ferm pistolul cu impulsuri.

- Doar tu, replică Angelicul. Nu am încredere în ceilalţi.

- Nu ai încredere nici în mine.

Mikhail se uită la Ninsianna.

- Kiaresh este un om de cuvânt, îl asigură ea în şoaptă.

Angelicul aprobă din cap:

- Câteodata trebuie să îţi asumi şi riscuri, bănuiesc?

- Aha, interveni Kiaresh cu o expresie întunecată. Asta e valabil pentru amândoi.

Mikhail îşi depărtă mâinile şi picioarele. Aripile îi tresăriră în timp ce se lăsă pipăit de străjer din dreptul gâtului până la glezne. Se forţă să nu îşi smucească aripile înapoi în momentul în care Kiaresh le examină şi pe acestea.

- Dar ce opinci! exclamă străjerul analizând bocancii de luptă ai Angelicului, pentru a se asigura că nu avea arme ascunse în ele.

- Noi le numim bocanci, explică Mikhail folosind cuvântul galactic standard.

- Pariez că poţi să înfunzi capul inamicului între umeri cu ele.

Mikhail intuia jocul acesta, chiar dacă nu şi-l putea aminti propriu-zis. Doi războinici, măsurându-se unul pe celălalt.

- Nu e frumos să loveşti un aliat în cap.

Kiaresh se ridică şi îşi aşeză capa. Deschise apoi uşa- o invenţie alcătuită din scânduri cioplite neglijent şi legate împreună cu piele netăbăcită. În lemn fuseseră sculptați snopi de cereale. Mikhail îşi strânse aripile la spate. Kiaresh îi făcu un semn să meargă înăuntru.

Ninsianna făcu la rândul ei câţiva paşi spre prag.

- Tu nu! o opri Kiaresh, blocându-i drumul cu mâna.

- De ce nu? întrebă fata,

- Eşti femeie. Asta e treabă de bărbaţi.

- Dar cum rămâne cu armele? interveni Mikhail.

- Poate să aibă grijă de ele şi aici, afară.

Mikhail pipăi pătrăţelul pe care îl ascunsese în buzunar. Fără încărcător, pistolul cu impulsuri era inutil, dar până şi cel mai primitiv şi neantrenat ţăran putea provoca un haos uriaş cu sabia. Angelicul abordă limbajul galactic standard.

- Ce faci dacă cineva încearcă să te dezarmeze?

Ninsianna scoase arma:

- Dacă se apropie de mine, replică ea încercând să pară curajoasă, îl fac bucăţi.

Buzele Angelicului se arcuiră uşor. În numele zeilor! Ar fi fost în stare să urmeze această femeie până la porţile iadului! Nu avu tăria de a îi spune că încărcătorul era încă la el, în buzunar, şi nici că, odată tras ultimul foc, nu ar rămâne cu nimic mai avansat decât aveau şi sătenii.

Mikhail reveni la Ubaida lui stricată:

- Dacă o atinge careva, zise arătând spre Siamek, tu vei avea de-a face cu mine!

Siamek aprobă din cap. Mikhail tocmai demonstrase că ştia foarte bine să ţină piept oricui chiar şi fără arme.

Angelicul se aplecă pentru a nu se lovi cu capul de tocul uşii, iar apoi păşi înăuntru.

NINSIANNA

Faptul că îi ţinea pe războinici la distanţă o făcea să se simtă foarte puternică. Dar chiar dacă avea la dispoziţie armele lui Mikhail, aceştia continuau să se apropie uşor, uşor, refuzând să o creadă capabilă de a folosi aceste arme împotriva lor.

- Înapoi! mârâi ea.

- Nu facem nimic, răspunse Siamek cu o nonşalanţă jucată.

- Vă tot apropiaţi!

- În cazul în care ai uitat, replică războinicul, noul tău iubit tocmai m-a ameninţat că voi plăti personal dacă se întâmplă ceva cu armele lui.

- Deci mă protejezi?

- Da.

Siamek privi către vest, spre poarta prin care tocmai veniseră. Nu pronunţă numele, dar Ninsianna ştia ca se gândea la Jamin.

- Nu am nevoie de ajutorul tău, zise fata aşezându-şi o mână în şold. După cum poţi vedea, sunt perfect capabilă să am grijă de mine însămi!

Continuară să aştepte. Şi să aştepte. Ninsianna îşi sprijini coatele de şolduri pentru a putea menţine băţul cu flăcări ridicat. Sătenii se perindau prin jur, curioşi în legătură cu arma. Ceilalţi războinici se plictisiră şi plecară, dar Siamek rămase, sprijinindu-se de suliţa sa.

- Mai ţii mult băţul cu flăcări îndreptat spre mine? întrebă el după aproape o eternitate.

- Da.

- Pare greu.

- Nu este! zise Ninsianna forţându-şi încheietura să nu tremure sub greutatea armei.

În final, se aşeză pe scaunul pe care stătea de obicei Kiaresh atunci când păzea uşa Căpeteniei. Aşeză băţul cu flăcări în poală aşa cum o făcuse Mikhail prima dată când tatăl ei vizitase barca cerească, însă o menţinu îndreptată spre Siamek în eventualitatea în care acesta ar fi încercat să o atace. Era o armă de-a dreptul magnifică! Neagră şi rece, asemănătoare obsidianului lustruit, îndreptat cu o piatră şi tăvălit prin butoi până când suprafaţa ajungea să reflecte lumina soarelui.

Păcat că magia funcţiona doar pentru Mikhail. În numele zeiţei, ce faţă făcuse Jamin!...

- Ai provocat o grămadă de probleme, spuse Siamek, întrerupând gândurile lăudăroase ale Ninsiannei.

- Nu am cerut eu să se întâmple nimic.

- Nu, dar ai făcut să se întâmple.

- Ştiai că nu voiam să mă mărit cu el! se răsti Ninsianna. Am fost de acord doar pentru că tata şi Căpetenia insistau.

Ochii căprui ai lui Siamek deveniră foarte duri.

- Da. Ştiam cu toţii! răspunse acesta. Am încercat să îl avertizăm, dar nu ne-a ascultat. I-ai făcut o vrajă. Iar acum, după cum pot vedea, i-ai făcut una şi celui înaripat.

Ninsianna păli.

- Nu am făcut aşa ceva.

- Mincinoaso! strigă Siamek îndreptând un deget ameninţător spre faţa fetei, fără să îi pese de arma pe care aceasta o ţinea în mână. Orice ai măsluit, ai face bine să repari, înainte ca ăştia doi să se omoare unul pe altul!

Bărbatul se răsuci apoi brusc, cu o mişcare ce îi amintea Ninsiannei de Mikhail, şi plecă.

Fata privi îndelung spre piaţă, la Templul Celei-Care-Este. Sub o boltă menită să o ferească de lumina soarelui, o statuie voluptoasă din argilă o privea înapoi cu ochi goi; în mână ţinea un pai de grâu şi o seceră din piatră, simboluri ale fertilităţii şi ale belşugului.

Ninsianna îşi înălţă rugăciunea către această zeiţă care îi purtase de la bun început paşii către Mikhail:

- L-am convins să vină aici, zise ea. Acum ce trebuie să fac pentru a-l convinge să şi rămână?

Cea-Care-Este se uita la ea cu o expresie enigmatică. Fata aştepta acel semn grăitor de care avea nevoie: un şoim, o insectă, o viziune care să o ajute... însă zeiţa nu răspunse. EA doar zâmbi.

Colonel Mikhail Mannuki’ili

MIKHAIL

În casa Căpeteniei, tavanul era suficient de înalt încât să îi permită lui Mikhail să stea drept fără a se lovi la cap. O a doua strajă, mai precis o bestie uriaşă cu la fel de mult păr pe mâini pe cât avea şi în barba stufoasă, stătea cu braţele încrucişate. Cu toate că era mai scund decât Angelicul, cu siguranţă nu şi-ar fi dorit nimeni să se pună cu acest bărbat.

- Eu sunt Varshab, rosti paznicul al doilea cu o voce groasă. Căpetenia te va primi acum.

Îl conduse apoi printr-o draperie care despărţea acea încăpere de o alta, colorată viu. Pereţii erau împodobiţi cu un tapet cu imagini alambicate. Pe podea, covorul scârţâia sub cizmele lui Mikhail. Tot pe podea erau înşirate şi o mulţime de perne groase, care înconjurau toţi cei patru pereţi ai camerei. În mijloc se mai afla o cârpă curată, pentru șezut. Acolo, cu un recipient plin cu un lichid fierbinte în față, stătea tatăl Ninsiannei. Alături de el mai era şi o versiune mai bătrână, cu părul grizonat, a lui Jamin. Căpetenia şi Immanu stăteau aproape, dar judecând după poziţia încordată şi formală pe care o menţineau, era evident că nu ar fi putut fi mai departe unul de celălalt nici măcar dacă ar fi ocupat zone opuse în galaxie.

- Domnule! salută Mikhail în modul concis, caracteristic Alianţei.

- Poţi lua loc, zise Căpetenia arătând către o pernă.

Străjerul masiv se aşeză aproape de uşă.

Mikhail se aplecă cu grijă, pentru a nu-şi turti penele. Angelicii preferau locurile înalte pentru simplul motiv că era destul de dificil să îşi târască aripile pe pământ, nemaipunând la socoteală cât de inconfortabil era să trebuiască apoi să îşi culeagă mizeria adunată între pene.

Immanu apucă o cană maro de lut şi îi turnă Căpeteniei ceai, într-un mod voit grav; apoi îi turnă şi lui Mikhail. Fiecare luă câte o înghiţitură, analizându-se reciproc pe deasupra ceştii. Compoziţia avea un gust lemnos, completat de o aromă fructată.

Mikhail studie veşmintele Căpeteniei: un kilt cu cinci straturi de franjuri şi un şal vopsit roşu aprins, aruncat artistic peste umeri, într-o manieră care doar părea indiferentă. În jurul gâtului avea un colier care îl evidenţia drept Căpetenie. La încheieturi i se întrezăreau nişte benzi aurite, ceva mai mult decât brăţări. Erau genul de accesorii care ar fi putut bara un cuţit. Părul şi barba îi străluceau ca pielea unei vidre de apă, fiind strânse în cârlionţi şi ornate cu mărgele. Toate acestea reconstituiau un adevărat spectacol al bogăţiei, menit să impresioneze conducătorul oricărui trib opozant.

- Aşadar, spune-mi cum s-a întâmplat să fii pe punctul de a-mi ucide fiul, începu el scurt.

Nimic nu se compară cu a intra direct în subiect...

- Ei m-au atacat pe mine, răspunse Mikhail. Nu am avut de ales.

- De ce nu ai negociat? replică abrupt Căpetenia.

- Nu vorbesc limba Halifienilor, iar ei nu ştiu o boabă de Ubaidă.

- Atunci de ce nu ai vorbit cu fiul meu?

Mikhail analiză expresia de pe chipul Căpeteniei. Nu i-ar fi inspirat deloc încredere dacă ar fi mărturisit că nu îşi amintea deloc acele evenimente, din momentul în care Halifienii îl încolţiseră cu plasa şi până în clipa în care îşi recăpătase cunoştinţa şi se trezise cu sabia plină de sânge la gâtul Ninsiannei. Dar nici nu putea minţi...

- Nu l-am văzut pe Jamin până când nu mi-a spus Ninsianna să mă opresc, răspunse aşadar Angelicul cu sinceritate.

- Deci nu te-a atacat personal?

„Nu îmi amintesc...?”

- Era întuneric. Nu am aitheantas, ăă...

Mikhail îşi găsi cu greu cuvintele:

- Nu l-am văzut pe Jamin până când Ninsianna nu s-a aruncat asupra lui.

- Recunoscut, traduse Immanu. Nu l-a recunoscut pe Jamin până când nu i-a atras atenţia Ninsianna asupra lui.

Căpetenia îi aruncă o privire şamanului prin care voia în mod evident să transmită mesajul „Vezi? Ţi-am zis eu!”. Indiferent de ce conversaţie avusese loc între cei doi înainte de apariţia lui Mikhail, Immanu alese să nu elaboreze. Dar cu siguranţă că fusese una extrem de tensionată.

- Dar în legătură cu acea confruntare anterioară? insistă Căpetenia. Jamin a spus că suliţa ta argintată aproape că a făcut ca părul să îi ia foc.

„Antena mea subspaţială?”

Cum i-ar fi putut explica despre comunicaţiile radio realizate prin intermediul micro-găurilor negre unui om care era încă blocat în Epoca de Piatră?

- Aruncă diverse cuvinte, încercă Mikhail să explice atingându-şi buzele. Ca şi cum ai arunca o suliţă – îşi întinse mâinile spre exterior – unui prieten care locuieşte printre stele. Când le arunci, provoacă un mare fulger. Noi nu ştiam că Jamin era pe acoperiş atunci.

Ochii Căpeteniei străluciră, cuprinşi de curiozitate.

- Explică-mi cum funcţionează acest fulger.

Angelicul adoptă o expresie imposibil de descifrat. Aceeaşi voce din subconştient care refuza să îi dezvăluie propriul nume îl avertiza acum să nu le ofere acestor oameni informaţii despre tehnologia sa. Până în acel moment, fiinţele umane se dovediseră în mare parte ostile.

- Este ca magia, răspunse Mikhail cu o grijă aproape dureroasă, încercând să nu mintă. Ştiu doar câte puţin despre cum funcţionează, nu totul.

Pe chipul Căpeteniei se citi supărarea.

- Nu îţi aminteşti?

- Dacă ştiu ceva, corpul meu pur şi simplu execută, explică Mikhail onest. Dar dacă încerc să mă gândesc la acel ceva, nu îmi amintesc absolut nimic.

- Te aştepţi ca noi să credem asta? se înfurie Căpetenia.

- Să credeţi că nu îmi amintesc?

- Da.

Mikhail îşi privi propriile mâini.

- Dacă aş fi în locul vostru, nici eu nu m-aş crede, zise el, atingându-şi părul în locul în care încă putea simţi copcile pe care Ninsianna i le aplicase pentru a-i reaşeza scalpul. Totuşi, acesta este adevărul.

Angelicul ridică privirea şi se uită în ochii Căpeteniei.

- Ne-ai spune dacă ţi-ai putea aminti? întrebă acesta din urmă.

- Nu, replică Mikhail încet. Armele mele sunt foarte rele. Mă tem că dacă vă divulg aceste cunoştinţe, le veţi folosi împotriva duşmanilor voştri.

- Duşmanii tăi! răspunse Căpetenia cu asprime.

- Halifienii nu mi-au fost duşmani până în momentul în care Jamin i-a adus să mă atace.

- Chiar tu ai spus-o! insistă conducătorul satului. Nu l-ai văzut până când nu a încercat să o ajute pe Ninsianna să fugă.

În momentul în care încercă să răspundă, Mikhail fu întrerupt de agitaţia din dreptul intrării. Varshab, paznicul masiv, îşi strecură capul prin draperie:

- Domnule? zise acesta. Behnam a sosit şi doreşte să vă vadă.

- Spune-i să aştepte, răspunse Căpetenia aspru.

Varshab aruncă o privire către Mikhail.

- Nu. Trebuie să vorbiţi cu el acum.

Pufnind supărat, Căpetenia Kiyan se ridică de pe perna pe care stătea şi păşi în încăperea alăturată. Cu toate că era mai scund decât fiul său, se deplasa cu eleganţa cuiva care făcea în mod evident mult mai mult decât să stea pe nişte perne comode de conducător şi să dea ordine.

Mikhail întrezări un bărbat în vârstă, năpădit de riduri, însă vioi. Draperia fu trasă în spatele său. În camera alăturată, vocile murmurau o discuţie pe care Angelicul abia de putea să o audă; cu excepţia unui singur cuvânt – Ninsianna.

Mikhail privi către Immanu, care rămăsese sobru pe perna lui pe toată durată acestei interacţiuni.

- Nu mă place, zise Angelicul.

- L-ai pus într-o poziţie teribilă, îi răspunse Immanu. Trebuie să aleagă între mine şi unicul său fiu.

- Să te aleagă pe tine?

- Da, spuse şamanul. Jamin a adunat toţi bărbaţii satului împotriva ta. Aşa că i-am spus Căpeteniei că dacă refuză să îţi vorbească şi să îşi ia propria decizie, atunci Ninsianna nu va fi singura persoană care alege să plece.

Sprâncenele lui Mikhail se înălţară în semn de uimire:

- Tu l-ai făcut să îmi vorbească?

- Da.

- De cât timp sunteţi prieteni?

- De patruzeci şi şapte de ani.

Mikhail expiră adânc.

- Îmi pare rău...

- Nu trebuie, replică Immanu cu o voce iritată. Asta este alegerea mea. Nu ar fi trebuit niciodată să o presez pe Ninsianna să se logodească astfel.

- Dar...

Căpetenia reveni în cameră înainte ca Mikhail să apuce să adreseze întrebarea. Conducătorul satului se aşeză înapoi pe perna sa, provocând un zgomot înfundat. Le aruncă apoi amândurora o privire acră.

- Eşti dispus să garantezi pentru comportamentul lui? zise arătând nervos dinspre Immanu spre Mikhail.

De această dată, sprâncenele lui Immanu se arcuiră în semn de uimire.

- Da. Desigur.

- Atunci ia-l! spuse Căpetenia Kiyan. Poate să rămână cât este nevoie pentru a se întâlni cu şamanii, dar apoi îl vreau afară din satul meu!

OPS/image4.jpg





OPS/image2.jpg





OPS/image6.jpg





OPS/CoverDesign.jpg
' ' Sabia Zeeﬂzg)!” Z
AICI nulTOEr

L pentru ‘/’f '//‘
INGERIF
‘ ; ‘1

Volumul IT
T

ANNA
ERISHKIGAL

Editia roména - Romanian Edition





OPS/image3.jpg





OPS/image0.jpg





OPS/image1.jpg
SERAPHIM PRESS

Cape Cod, MA





OPS/image5.jpg





OPS/image7.jpg





